Tameṭṭut taqbaylit tesɛa adeg d alqayan di tmetti si tallit tamensayt ar tizi n wassa tebda amecwar-is di tsekla s timawit, tettekki deg usnulfu n tewstin tiseklanin timensayin i yellan d lsas n tsekla, ama d tasrit i deg ara ad naf inzan d lemɛun tumgisin, d tmucuha i yettilin d timsirin i ttrebga d usnerni n wallaɣ n yigerdan. Tella daɣen tmedyazt s leṣnaf-is yemgaraden ad d-nebder seg-sen tamedyazt n lewqat uxeddim, tamedyazt n lfuruh, tamedyazt n tyemmat i deg i d-tettban s waṭas tmeṭṭut imi tawuri-is tagejdant d ttrebga n tarwa-s. Tamaṭṭut taqbaylit zik ur tt-id-iṣaḥ ara wawal am urgaz, ɣef waya tattawi-d tamedyazt i yettilin am wakken d izen s wudem arusrid, tessufuɣ-d syi-s ayen yefren deg ul-is, tettak tagnit i yiman-is akken ad tessenfali ɣef wayen i tt-iceɣben d wayen i la tesɛedda.